भारत में एकल परिवार के चलन से मां को विदेशी सिंड्रोम, मिशेल ओबामा ने झेला
What are the symptoms of empty nest syndrome? हम सब मां को इस स्थिति में देख चुके हैं। पेरेंट्स बच्चों की खुशी में खुशी ढूंढने की कोशिश के बावजूद एक खालीपन भी महसूस करते हैं।
चिड़िया का घोंसला और उसके अंडे। अंडों से बच्चों का बाहर आना। चिड़िया का उन्हें दाना चुगना सिखाना, बच्चों का बड़ा होना और फुर्र से अपनी जिंदगी जीने के लिए उड़ जाना। घोंसले का खाली रह जाना। ऐसा ही कुछ हाल माता-पिता का होता है, जब बच्चे पढ़ाई, करियर या शादी के बाद पेरेंट्स से दूर रहने लगते हैं। घर खाली लगता है। माता-पिता को उदासी घेर लेती है। चिड़िया तो रोती नहीं मगर माता-पिता की आंखें बच्चों को याद कर नम होती रहती हैं। इसे ही ‘एम्प्टी नेस्ट सिंड्रोम’ कहा जाता है।
बच्चों के बिना खाली घर काटने को दौड़ता है। ये उदासी आपकी और हमारी ही नहीं, दुनिया का सबसे ताकतवर परिवार भी दुख के इस दौर से गुजर चुका है। भूतपूर्व अमेरिकी राष्ट्रपति बराक ओबामा की पत्नी मिशेल ओबामा भी इस उदासी से गुजरी हैं। उन्होंने कहा था, ‘हमारी युवा होती बेटियां मारिया और साशा मेरे और पति के साथ सबसे कम वक्त गुजारती हैं। शायद मेरी बेटियां हमें ‘एम्प्टी नेस्ट सिंड्रोम’ के लिए तैयार कर रही हैं।’
बराक और मिशेल को अपना खाली वक्त काटने के लिए नई हॉबी ढूंढनी होंगी। मिशेल ने बेटियों को मजाक में यह भी कहा था, ‘तुम जहां पढ़ने जाओगी, हम उसके पास एक घर खरीद लेंगे और ज्यादा याद आएगी तो उनकी क्लास तक में पहुंच जाएंगे।’ उनके इस मजाक को बेटियों ने हंसकर लिया था।
हम सब मां को इस स्थिति में देख चुके हैं। पेरेंट्स बच्चों की खुशी में खुशी ढूंढने की कोशिश के बावजूद एक खालीपन भी महसूस करते हैं।
कई बार मां यहां तक कह देती हैं, ‘तुम थे नहीं, इसलिए मैंने खाने में ये नहीं बनाया। अब मैं अपने और पापा के लिए क्या बनाती?’ बच्चों से दूर होने पर मां-बाप के अंदर जो इमोशन का जो ज्वार उठता है, वही असल में ‘एम्प्टी नेस्ट सिंड्रोम’ है।
बच्चों से जुड़ी है ये कंडीशन, बीमारी नहीं, मनस्थिति
Empty का अर्थ है खाली और Nest मतलब घोंसला। यानी जब बच्चों के चले जाने से पेरेंट्स के लिए घर ‘खाली घोंसला’ बन जाता है। हालांकि, यह बीमारी नहीं, भावनात्मक स्थिति है। सभी इससे कम या ज्यादा तौर पर गुजरते हैं। 1914 में अमेरिकी लेखक और एक्टिविस्ट डोरोथी कैनफील्ड ने इस स्थिति को 'एम्प्टी नेस्ट सिंड्रोम' का नाम दिया। उन्होंने कुछ महिलाओं के अनुभव को परिभाषित करते हुए पहले 'Gloom and Doom' का इस्तेमाल किया था यानी ‘निराशा और कयामत’ जैसी भावनाएं। 70 के दशक में सिंड्रोम को और अधिक मान्यता मिली, जब इसमें स्त्री और पुरुष दोनों के व्यवहार और मूड को शामिल किया गया।
BHU के डिपार्टमेंट ऑफ साइकोलॉजी में प्रोफेसर योगेश कुमार आर्य बताते हैं कि बच्चे के घर पर न होने से अचानक आया बदलाव पेरेंट्स को खालीपन, उदासी, सूनापन और अकेलापन से भरता है। इससे घर पर रहने वाली महिलाएं ज्यादा जूझती हैं। क्योंकि उन्हें अपनी रोजमर्रा की जिंदगी में कोई काम नजर नहीं आता।
स्टोरी में आगे बढ़ने से पहले इस पोल पर अपनी राय जाहिर करते चलिए...
अब आप एक मां की कहानी जानिए, जो अकेलेपन के डर की वजह से 25 साल जिस शहर में रही, उसे छोड़कर गांव लौट गई।
अकेलेपन के डर से मुंबई की बसी-बसाई फास्ट लाइफ छोड़ दी 
सरला थपलियाल उत्तराखंड से हैं। शादी के बाद मुंबई जाकर बस गईं। पहाड़ से जाकर मुंबई जैसे शहर में उन्होंने खुद की एक दुनिया बनाई, जिसमें पति और दो बच्चे शामिल थे। सरला के पति जापान में शेफ थे। इस वजह से घर की और दो बेटों की सारी जिम्मेदारी उनके ऊपर थी। घर-बच्चों के अलावा उन्होंने अपनी कोई अलग दुनिया, दोस्त या रुचियां नहीं बनाईं। बाद में पति साथ रहने लगे और बच्चे भी बड़े हो गए। सरला बताती हैं कि एक दिन उनके छोटे बेटे ने पढ़ाई के लिए कनाडा जाने का फैसला किया।
सरला को आज भी याद है, ‘जब बेटे ने घर में ये बात बताई तब हम दोनों पति-पत्नी के लिए इस बात को हजम कर पाना मुश्किल था। लेकिन मुझे इस बात से ज्यादा परेशानी हो रही थी। मैं अकेले में रोती, सोचती कि मैंने तो पूरे परिवार के एक साथ बने रहने का सपना देखा था। अपने जीवन के दिन-रात बच्चों को दिए। मेरी हर खुशी उनसे जुड़ी रही। बड़ा बेटा तब तक हमारे साथ था। जब छोटा बेटा बाहर चला गया तो पूरे समय दिमाग में चलता रहता कि ये तो मैंने सोचा नहीं था। फिर एक दिन बड़े बेटे ने भी कह दिया कि उसे अब मुंबई में नहीं रहना और वो भी उत्तराखंड जाना चाहता है। तब हम पति-पत्नी दोनों वापस उसी मेंटल स्टेट में जा पहुंचे जब छोटे बेटे ने विदेश जाने का फैसला सुनाया था। अब बड़ा बेटा भी घर से बाहर जाने को कह रहा था। हमने सोचा कि हम दोनों बिना बच्चों के शहर में कैसे रहेंगे और अकेले रहकर करेंगे भी क्या?’ जबकि सरला का मायका मुंबई में ही है। सरला ने बेटे के साथ उत्तराखंड शिफ्ट होने का फैसला कर लिया। मुंबई में 25 साल से बनी-बनाई गृहस्थी छोड़कर वे पहाड़ों में बेटे के साथ आ गए।
सरला का अनुभव उनके अंदर बैठे अकेलेपन के डर का अहसास कराता है। ये अहसास माता-पिता दोनों महसूस करते हैं लेकिन महिलाओं पर ज्यादा असर देखने को मिलता है, क्यों?
मां अकेलापन ज्यादा महसूस करती है
ये मनस्थिति माता-पिता दोनों को प्रभावित करती है। लेकिन इसका असर दोनों पर अलग-अलग हो सकता है। वहीं, इस स्थिति में महिलाएं ज्यादा प्रभावित होती हैं। क्योंकि वे अपने जीवन के महत्वपूर्ण साल बच्चों की देखभाल और उनका रूटीन संभालने में ही लगा देती हैं। कई महिलाएं परिवार और बच्चों के लिए अपना करियर तक छोड़ देती हैं। बच्चों के घर छोड़कर जाने के बाद उन्हें यह समझ नहीं आता कि जीवन में अचानक आए इस खालीपन से किस तरह निपटा जाए।
नॉर्मल होने में डेढ़ से दो साल का समय लग सकता है 
साइकोलॉजी के प्रोफेसर योगेश कुमार आर्य कहते हैं कि जब बच्चे घर से चले जाते हैं तो कई पेरेंट्स को अचानक से यह फीलिंग आती है कि जैसे हम अपने लिए तो जिए ही नहीं। उन्हें अपने जीवन में किसी मकसद की कमी खलने लगती है। वे सोचते हैं कि उन्होंने अपनी सारी जिंदगी बच्चों पर लगा दी और आज बच्चे उनकी तरफ से लापरवाह हैं। यह सोच महिलाओं को ज्यादा अकेलेपन का अहसास देती है। उन्हें ममता का अहसास खोने का डर सताता है। इस सिंड्रोम से घर पर रहने वाली महिलाएं ज्यादा प्रभावित होती हैं और कामकाजी पर थोड़ा कम असर देखने को मिलता है। एक बार बच्चा बाहर चला जाता है तो मां को लगता है कि अब परिवार को उनकी जरूरत नहीं रही। जिनको खुश रखने के लिए वो सारी जिंदगी मेहनत करती रहीं, वही उनके साथ नहीं हैं। ऐसे में मां बेकार होने के अहसास और भटकाव से गुजरती है। उसे भविष्य का सूनापन और डर सताता है। हालांकि, कुछ समय बाद वे अपने आपको परिस्थितियों के अनुसार ढाल लेती हैं। साइकोलॉजिस्ट मानते हैं कि स्त्री को 'मां' के रोल से निकलकर आत्मनिर्भर महिला बनने में डेढ़ से दो साल का समय लग सकता है।
बच्चों के जाने के बाद मैंने जीवन जैसे-तैसे काटा
गाजियाबाद की रहने वाली कुसुम देवी कहती हैं, जब मेरे बच्चे पढ़ने के लिए बाहर जाते, मुझे एक दिन पहले से रोना आने लगता। मेरे दो बेटे हैं, बेटी नहीं है। बेटों के जाने के बाद घर का सूनापन सोचकर मैं घबरा जाती। मुझे लगता कि इस स्थिति में कैसे रहूंगी या कैसे जिऊंगी? जैसे बेटी विदा करने की तकलीफ होती है, बेटों के जाने पर मैंने वैसा ही दर्द महसूस किया है। अब उनकी याद आने पर फोन करने के लिए भी सोचना पड़ता है क्योंकि बच्चे काम में बिजी रहते हैं। मेरे पति को ज्यादा दिक्कत नहीं हुई। वो जॉब में थे तो उनका समय आसानी से कट जाता था।
मेनोपॉज के दौरान भी महिलाएं इस सिंड्रोम से जूझती हैं
महिलाएं कभी-कभी शरीर में आ रहे बदलावों की वजह से भी इस सिंड्रोम से गुजरती हैं। ऐसा उन्हें अक्सर मेनोपॉज के दौरान महसूस होता है। महिला को लगता है कि पति और परिवार के बीच उसकी अहमियत कम हुई है। इसके अलावा शादी का टूटना, माता-पिता की मृत्यु जैसी परिस्थितियों से गुजरने पर उसे ऐसा ही महसूस होता है।
पश्चिम के एकल परिवारों का भारत में बढ़ता चलन
पश्चिमी देशों में सदियों से न्यूक्लियर फैमिली का सिस्टम रहा है। इस वजह से 'एम्प्टी नेस्ट सिंड्रोम' पश्चिमी देशों के लिए नई बात नहीं है। भारत में भी न्यूक्लियर फैमिली का कॉन्सेप्ट अब तेजी से बढ़ा है। हमारे देश में हमेशा से संयुक्त परिवार का चलन रहा है। ऐसे में अगर बच्चे घर से बाहर जाते भी थे तो परिवार के दूसरे बच्चों से वो खालीपन या कमी पूरी हो जाती। परिवार छोटे हुए हैं, बच्चों की संख्या परिवार में कम होने से और प्राइवेसी और स्पेस की मांग के चलन ने इस सिंड्रोम ने ज्यादा असर छोड़ना शुरू किया है।
लेकिन बदलते हालात की वजह से लोगों के बीच न्यूक्लियर फैमिली का ट्रेंड बढ़ा है। लोग परिवार में ही प्राइवेसी की मांग करने लगे हैं। इस सिंड्रोम का असर अमेरिका में काफी पुराना है और जापान भी सालों पहले इस दौर से गुजर चुका है।
भारत का सोशल सपोर्ट सिस्टम पेरेंट्स के लिए राहत 
BHU में साइकोलॉजी के प्रोफेसर योगेश कुमार आर्य भी मानते हैं कि आज के समय में लोगों के लिए टाइम और तरक्की रिश्तों से ज्यादा कीमती हो गए हैं। घर में रहकर भी आपसी बातचीत ज्यादा नहीं होती। घर में होने वाली बातचीत में स्कूल, ऑफिस और जिम्मेदारियों का दखल बढ़ा है। कई पेरेंट्स अपने बच्चों के पास रहने जाते हैं लेकिन वहां ज्यादा दिन रह नहीं पाते। इसकी आम वजह है कि वहां भी जाकर उनका दिन अकेले ही गुजरता है। बच्चे शाम को लौटने के बाद भी बिजी रहते हैं। ऐसे में पेरेंट्स को अपना घर याद आता है, जहां उनकी रूटीन और सोशल सपोर्ट सिस्टम होता है।
चीन में ‘वन चाइल्ड पॉलिसी’ पेरेंट्स के लिए बनी सिरदर्द
चीन के नेशनल नेचुरल साइंस फाउंडेशन के यूथ साइंस फंड प्रोजेक्ट ने वहां के बुजुर्गों को लेकर एक सर्वे किया। सर्वे के अनुसार चीन दुनिया की सबसे बड़ी बुजुर्ग आबादी है, जो अब भी बढ़ रही है। 2030 तक वहां की कुल बुजुर्ग आबादी के 90% लोग इस सिंड्रोम से पीड़ित होंगे। ऐसे में वहां तेजी से बढ़ती बुजुर्गों की संख्या, वन चाइल्ड पॉलिसी और’ ट्रेडिशनल ओल्ड एज केयर कॉन्सेप्ट’ के कारण 'एम्प्टी नेस्ट सिंड्रोम' की समस्या गंभीर हो जाएगी। चीन के शहरों में सिंगल या सिर्फ लाइफ पार्टनर के साथ रहने वाले बुजुर्गों का अनुपात आज लगभग 50% है। वहीं ग्रामीण क्षेत्रों में यह आंकड़ा 37% का है।
पेरेंट्स नए शौक या हॉबी से बहला सकते हैं मन
रिसर्च बताती है कि नए शौक और नई जिम्मेदारियां पेरेंट्स को ‘एम्प्टी नेस्ट सिंड्रोम’ से बचाती हैं। इस सिंड्रोम का सामना करने वाले पेरेंट्स बच्चों के बाहर जाने के बाद खाली समय में-
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।